ซูเปอร์แมน (ภาพยนตร์ ค.ศ. 2025)

***ซูเปอร์แมน*** () เป็นภาพยนตร์อเมริกันแนวซูเปอร์ฮีโรที่เข้าฉายใน ค.ศ. 2025 สร้างจากตัวละครชื่อเดียวกันของดีซีคอมิกส์ ภาพยนตร์สร้างโดยดีซีสตูดิโอส์และจัดจำหน่ายโดยวอร์เนอร์บราเธอส์พิกเชอส์ *ซูเปอร์แมน* เป็นภาพยนตร์เรื่องแรกในจักรวาลดีซี (DCU) และเป็นการเริ่มต้นใหม่ของภาพยนตร์ชุด ''ซูเปอร์แมน'' ภาพยนตร์เขียนบทและกำกับโดย เจมส์ กันน์ และแสดงนำโดย เดวิด คอเรนสเว็ต เป็น คลาร์ก เคนต์ / ซูเปอร์แมน ร่วมกับ เรเชล บรอสนาฮาน, นิโคลัส เฮาลต์, เอดี กาเทกี, แอนโธนี คาร์ริแกน, เนตัน ฟิลเลียน และอิซาเบลา เมอร์เซด ในภาพยนตร์ ซูเปอร์แมนต้องพิสูจน์ให้โลกเห็นว่า เขาคือผู้พิทักษ์ของพวกเขา หลังจากที่มหาเศรษฐี เล็กซ์ ลูเธอร์ วางแผนเพื่อเปลี่ยนความคิดเห็นของสาธารณชนให้ต่อต้านเขา

การพัฒนาภาพยนตร์ภาคต่อของ *[[บุรุษเหล็ก ซูเปอร์แมน]]* (2013) ในจักรวาลขยายดีซี (DCEU) เริ่มต้นในเดือนตุลาคม ค.ศ. 2014 โดย เฮนรี แควิลล์ จะกลับมารับบทเดิมของเขาเป็นซูเปอร์แมน แผนการเปลี่ยนไปหลังจากการสร้างภาพยนตร์ที่มีปัญหาของ *[[จัสติซ ลีก (ภาพยนตร์)|จัสติซ ลีก]]* (2017) และภาคต่อของ *บุรุษเหล็ก ซูเปอร์แมน* ไม่ได้รับการสานต่อในเดือนพฤษภาคม ค.ศ. 2020 กันน์เริ่มทำงานในภาพยนตร์ซูเปอร์แมนเรื่องใหม่ประมาณเดือนสิงหาคม ค.ศ. 2022 เขากลายเป็นซีอีโอร่วมของ ดีซีสตูดิโอส์ กับผู้อำนวยการสร้าง ปีเตอร์ ซาฟราน ในเดือนตุลาคมและพวกเขาเริ่มต้นทำงานในจักรวาลดีซีใหม่ กันน์เปิดเผยว่ากำลังเขียนบทภาพยนตร์ในเดือนธันวาคม และก็ประกาศชื่อเรื่องในเดือนถัดมาว่า *ซูเปอร์แมน: เลกาซี* กันน์ยืนยันว่าจะเป็นผู้กำกับในเดือนมีนาคม ค.ศ. 2023 คอเรนสเว็ตและบรอสนาฮานได้รับเลือกให้แสดงในเดือนมิถุนายน ชื่อเรื่องถูกตัดให้สั้นลงในปลายเดือนกุมภาพันธ์ ค.ศ. 2024 เมื่อการถ่ายทำเริ่มต้นที่นอร์เวย์ ภาพยนตร์ส่วนใหญ่ถ่ายทำที่ไตรลิทสตูดิโอส์ในแอตแลนตา, จอร์เจีย และรอบ ๆ จอร์เจียและโอไฮโอ การถ่ายทำสิ้นสุดในเดือนกรกฎาคม ภาพยนตร์ได้รับแรงบันดาลใจจากหนังสือการ์ตูน *[[ออล-สตาร์ซูเปอร์แมน]]* (2005–2008) โดย แกรนต์ มอร์ริสันและแฟรงค์ ไควต์ลี และเรื่องอื่น ๆ

*ซูเปอร์แมน* ฉายรอบปฐมทัศน์เมื่อวันที่ 7 กรกฎาคม ค.ศ. 2025 ที่โรงละครทีซีแอลไชนิส ฉายในไทยเมื่อวันที่ 10 กรกฎาคม และสหรัฐเมื่อวันที่ 11 กรกฎาคม โดยวอร์เนอร์บราเธอส์พิกเชอส์ *ซูเปอร์แมน* เป็นภาพยนตร์เรื่องแรกใน บทที่หนึ่ง: เทพเจ้าและปีศาจ ของจักรวาลดีซี ภาพยนตร์ทำเงินทั่วโลก 615 ล้านดอลลาร์สหรัฐ ทำให้เป็นภาพยนตร์ที่เงินสูงสุดอันดับที่เจ็ดใน ค.ศ. 2025 และได้รับคำวิจารณ์ส่วนใหญ่เป็นไปในทางบวก นักวิจารณ์พบว่าเป็นการแสดงที่สนุกสนาน มีสีสัน และจริงใจ แม้ว่าบางคนจะรู้สึกว่ามันมากเกินไป ในขณะที่การแสดงของ คอเรนสเว็ต, บรอสนาฮาน และเฮาลต์ ได้รับคำชื่นชม ภาพยนตร์ภาคต่อ *แมนออฟทูมอร์โรว์* กำหนดฉายวันที่ 9 กรกฎาคม ค.ศ. 2027

## โครงเรื่อง
สามสิบปีก่อน จอร์-เอล และลารา ลอร์-แวน ส่งลูกชายทารกของพวกเขา คาล-เอล มายังโลก เพื่อหลบหนีการทำลายล้างของดาวบ้านเกิดของพวกเขา คริปทอน คาล-เอล ได้รับการเลี้ยงดูในชื่อ คลาร์ก เคนต์ โดยพ่อแม่บุญธรรม โจนาธานและมาร์ธา เคนต์ ในสมอลล์วิลล์, แคนซัส ชาวคริปโตเนียนได้รับพลังอันน่าเหลือเชื่อจากดวงอาทิตย์ คลาร์กได้รับแรงบันดาลใจจากข้อความอำลาของจอร์-เอลและลารา ซึ่งครึ่งหนึ่งได้รับความเสียหายระหว่างการเดินทาง และได้เปิดตัวในฐานะซูเปอร์แมน เมตาฮิวแมนที่ทรงพลังที่สุดในโลกให้โลกได้รู้จักเมื่อสามปีก่อน คลาร์กยังคงรักษาตัวตนที่แท้จริงของเขาไว้และทำงานเป็นนักข่าวให้กับ *[[เดลีเพลนเน็ต (จักรวาลดีซี)|เดลีเพลนเน็ต]]* ในเมโทรโพลิส โดยเขาทำงานร่วมกับ จิมมี โอลเซน และโลอิส เลน ซึ่งคนหลังกำลังคบหาอยู่กับคลาร์ก และรู้ตัวตนที่แท้จริงของเขา

สามสัปดาห์ก่อน ซูเปอร์แมนหยุดยั้งการรุกรานของประเทศเพื่อนบ้านอย่างจาร์ฮันเพอร์โดยโบเรเวีย ซึ่งเป็นพันธมิตรของสหรัฐ มหาเศรษฐี เล็กซ์ ลูเธอร์ รับรองกับนายพล ริก แฟลก ซีเนียร์ และคนอื่น ๆ ในรัฐบาลสหรัฐที่สงสัยว่าซูเปอร์แมนอาจเป็นภัยคุกคามหรือไม่ ว่าเขาสามารถฆ่าซูเปอร์แมนได้หากจำเป็น ซูเปอร์แมนพ่ายแพ้ในการต่อสู้ครั้งแรกกับ "แฮมเมอร์ออฟโบเรเวีย" ผู้ลึกลับ ซึ่งอ้างว่าการเข้าร่วมสงครามของซูเปอร์แมนเป็นสาเหตุของการกระทำของเขา อย่างไรก็ตาม สิ่งที่โลกไม่รู้ก็คือ แฮมเมอร์นั้นแท้จริงแล้วคือ อัลตราแมน ที่ถูกควบคุมโดยลูเธอร์โดยใช้โดรน คริปโต—สุนัขที่มีพลังพิเศษที่ซูเปอร์แมนดูแล—พาซูเปอร์แมนที่ได้รับบาดเจ็บกลับไปยังป้อมปราการแห่งความสันโดษในทวีปแอนตาร์กติกา ซึ่งเขาได้รับการรักษาด้วยรังสีดวงอาทิตย์ที่เข้มข้น ต่อมา ลูเธอร์ได้บุกโจมตีป้อมปราการอย่างลับ ๆ พร้อมกับอัลตราแมน และเอ็นจิเนียร์ ขโมยข้อความอำลาจากจอร์-เอลและลารา และถอดรหัสทั้งหมด ก่อนจะลักพาตัวคริปโตไป

ขณะที่ซูเปอร์แมนและจัสติซแก๊ง—ทีมฮีโรที่ประกอบด้วย กรีนแลนเทิร์น, มิสเตอร์เทอร์ริฟิก และฮอว์กเกิร์ล—ต่อสู้กับไคจูที่ลูเธอร์สร้างขึ้นเพื่อเบี่ยงเบนความสนใจ ลูเธอร์ได้ถ่ายทอดข้อความของชาวคริปโตเนียนทั้งหมดไปทั่วโลก ซูเปอร์แมนต้องตกตะลึง เมื่อในช่วงครึ่งหลังของข้อความ พ่อแม่ของเขาได้ยุยงให้เขายึดครองโลก และหาภรรยาให้มากที่สุดเท่าที่จะทำได้เพื่อฟื้นฟูเผ่าพันธุ์คริปโตเนียน กระแสความคิดเห็นของสาธารณชนต่อต้านซูเปอร์แมน เขาจึงยอมมอบตัวให้รัฐบาลสอบสวนโดยสมัครใจ ด้วยอำนาจของซูเปอร์แมน แฟล็กจึงมอบสิทธิ์ในการดูแลฮีโรให้กับลูเธอร์

ลูเธอร์ขังซูเปอร์แมนไว้ใน พ็อกเก็ตยูนิเวิร์ส ที่เขาขังศัตรูของเขาไว้ รวมถึงคริปโต และเมตาฮิวแมน เมทามอร์โฟ ลูเธอร์ใช้โจอี ลูกชายวัยทารกของเมทามอร์โฟเป็นตัวประกัน และบังคับให้เขาสร้างคริปโตไนต์เพื่อทำให้ซูเปอร์แมนไม่มีพลัง อีฟ เทชมาเชอร์ แฟนสาวของลูเธอร์ หลงใหลจิมมีจึงเปิดเผยว่า ลูเธอร์แอบสนับสนุนโบเรเวียเพื่อแลกกับดินแดนครึ่งหนึ่งของจาร์ฮันเพอร์ โดยให้หลักฐานเป็นภาพถ่ายของแผนการนี้ก่อนที่เธอจะถูกจับขัง ลูเธอร์สอบสวนซูเปอร์แมนโดยใช้ มาลิก อาลี หนึ่งในผู้สนับสนุนของซูเปอร์แมน เป็นตัวประกันก่อนลูเธอร์จะฆ่ามาลิก เหตุการณ์นี้ทำให้เมทามอร์โฟตกใจกลัวและช่วยซูเปอร์แมนหลบหนี และทั้งสองก็ปล่อยโจอีและคริปโตออกมา โลอิสโน้มน้าวมิสเตอร์เทอร์ริฟิกให้ช่วยตามหาซูเปอร์แมน และพวกเขาก็ได้เข้าไปในพ็อกเก็ตยูนิเวิร์ส ช่วยเหลือเหล่าฮีโรและพาซูเปอร์แมนไปยังฟาร์มเคนต์เพื่อพักฟื้น ลูเธอร์โกรธแค้นที่ซูเปอร์แมนหลบหนี จึงสั่งให้ลูกน้องเพิ่มพลังให้กับเครื่องปฏิกรณ์พ็อกเก็ตยูนิเวิร์สเพื่อล่อซูเปอร์แมนออกมา ก่อให้เกิดรอยแยกที่เริ่มฉีกขาดไปทั่วเมือง

ในขณะที่กรีนแลนเทิร์น, เมทามอร์โฟและฮอว์กเกิร์ล หยุดการรุกรานจาร์ฮันเพอร์ครั้งที่สองของโบเรเวียได้ ซูเปอร์แมนและมิสเตอร์เทอร์ริฟิกก็ต่อสู้กับเอ็นจิเนียร์และอัลตราแมนในขณะที่รอยแยกที่ขยายตัวเข้าใกล้เมโทรโพลิส หลังจากเอาชนะเอ็นจิเนียร์ได้แล้ว ซูเปอร์แมนก็ถอดหน้ากากอัลตราแมนออก เผยให้เห็นว่าเขาคือร่างโคลนของตัวเอง ลูเธอร์มุ่งมั่นที่จะเอาชนะซูเปอร์แมนมากจนปฏิเสธที่จะปิดรอยแยกที่แบ่งเมืองออกเป็นสองส่วน ซูเปอร์แมนและอัลตราแมนต่อสู้กันอย่างยาวนานและรุนแรงในรอยแยก โดยซูเปอร์แมนเป็นฝ่ายชนะด้วยการดักอัลตราแมนไว้บนรถบัสที่กำลังถูกดึงเข้าไปในหลุมดำในรอยแยก ซูเปอร์แมนและมิสเตอร์เทอร์ริฟิกเดินทางไปยังสำนักงานใหญ่ของลูเธอร์เพื่อปิดเครื่องปฏิกรณ์และปิดรอยแยก ขณะเดียวกัน โลอิสและจิมมีเปิดเผยแผนการของลูเธอร์ต่อสาธารณชน เพื่อล้างมลทินให้กับซูเปอร์แมน ฮอว์กเกิร์ลปล่อย วาซิล กูร์คอส ประธานาธิบดีแห่งโบเรเวียตกลงมาจากที่สูงจนเสียชีวิต และจัสติซแก๊งก็ได้รับการยกย่องให้เป็นฮีโรร่วมกับเมทามอร์โฟ สมาชิกใหม่ล่าสุดของแก๊ง

ลูเธอร์และพวกพ้องถูกจับทั้งหมด และทุกคนที่ติดอยู่ในพ็อกเก็ตยูนิเวิร์ส รวมถึงอีฟ ก็ได้รับการปลดปล่อย ต่อมา ขณะที่ซูเปอร์แมนกำลังพักฟื้นจากอาการบาดเจ็บที่ป้อมปราการแห่งความสันโดษ คารา ซอร์-เอล ลูกพี่ลูกน้องของเขา กลับมาอย่างเมามายเพื่อรับคริปโต เขาชมภาพความทรงจำในวัยเด็กของเขาในสมอลล์วิลล์ โดยมีโจนาธานและมาร์ธาเป็นพ่อแม่ เพื่อผ่อนคลายระหว่างการรักษา

## นักแสดง

* เดวิด คอเรนสเว็ต เป็น คลาร์ก เคนต์ / ซูเปอร์แมน:ผู้รอดชีวิตจากดาวคริปตอนที่ถูกทำลาย และอาศัยอยู่บนโลกในฐานะซูเปอร์ฮีโร เขาปกปิดตัวตนของเขา โดยทำงานประจำเป็นนักข่าวให้กับ *[[เดลีแพลเน็ต]]* ในเมโทรโพลิส ผู้กำกับ เจมส์ กันน์ กล่าวว่า ตัวละครซูเปอร์แมนในภาพยนตร์จะมีอายุประมาณ 25 ปี ทำให้เขามีความมั่นคงมากกว่าตัวละครของ ทอม เวลลิง ใน *[[สมอลล์วิลล์]]* (2001–2011) แต่อายุน้อยกว่าตัวละครของ เฮนรี แควิลล์ ในจักรวาลขยายดีซี ผู้อำนวยการสร้าง ปีเตอร์ ซาฟราน กล่าวถึงตัวละครซูเปอร์แมนในภาพยนตร์ว่า "เป็นศูนย์รวมของความจริง ความยุติธรรม และวิถีแบบอเมริกัน เขาเป็นตัวแทนของความกรุณาในโลกที่มองว่าความกรุณาเป็นเรื่องล้าสมัย" กันน์กล่าวว่า คลาร์กประสบความสำเร็จทั้งในฐานะนักข่าวและซูเปอร์ฮีโรในภาพยนตร์ แต่องค์ประกอบใหม่ ๆ ในชีวิตของเขายังคงทำให้เขาไม่สมดุล ซึ่งรวมถึง "การตกหลุมรัก" เพื่อนร่วมงานอย่าง โลอิส เลน และการผูกมิตรกับซูเปอร์ฮีโรคนอื่น ๆ ที่คิดว่าเขาไร้เดียงสา ภาพยนตร์แสดงให้เห็นว่าองค์ประกอบเหล่านี้ส่งผลต่อค่านิยมและทางเลือกของคลาร์กที่บกพร่องอย่างไร และนำพาเขาไปสู่การเดินทางส่วนตัว คอเรนสเว็ตแยกแยะบทบาทการปฏิสัมพันธ์ระหว่างคลาร์กกับพ่อแม่ของเขา งานของเขาที่ *เดลีแพลเน็ต* และการเป็นซูเปอร์แมน เขาอธิบายซูเปอร์แมนว่าเป็น "ตัวละครที่ปรากฏตัวต่อสาธารณะ" ที่ต้องการแสดงตนให้ดูสงบแต่มีอำนาจ คอเรนสเว็ตได้รับแรงบันดาลใจสำหรับคลาร์กจากหนังสือการ์ตูน *[[ออล-สตาร์ซูเปอร์แมน]]* (2005–2008) โดย แกรนต์ มอร์ริสัน และแฟรงค์ ไควต์ลี และการแสดงของคริสโตเฟอร์ รีฟเป็นซูเปอร์แมนจากภาพยนตร์ชุด ''ซูเปอร์แมน'' ค.ศ. 1978–87 เขาได้รับแรงบันดาลใจสำหรับเสียงและกิริยามารยาทของคลาร์กจากพี่เขยของเขา ซึ่งเขาอธิบายว่าเขาเป็น "ผู้ชายที่เงียบที่สุดและวิเศษที่สุด" แม้ว่าเขาจะสูง 2.03 เมตร และหนัก 122.47 กิโลกรัม ก็ตาม และอธิบายถึงคลาร์กว่าเป็น "คนที่โดดเด่น" ที่ "พยายามอย่างสุดความสามารถที่จะทำตัวให้เล็กที่สุด และเงียบที่สุดเท่าที่จะทำได้"
* เรเชล บรอสนาฮาน เป็น โลอิส เลน:ผู้สื่อข่าวจาก *เดลีแพลเน็ต* ซึ่งเป็นเพื่อนร่วมงานของคลาร์ก และ "ไม่แน่ใจเกี่ยวกับเขาเท่าใดนัก" และต้องมั่นใจในการมีความสัมพันธ์กับเขา บรอสนาฮานกล่าวถึงโลอิสว่าเป็นคนที่มี "ความฉลาดหลักแหลม" และมีจิตใจแข็งแกร่ง เธอปรึกษากับนักข่าวหลายคน เพื่อช่วยให้เธอแสดงเป็นโลอิสในแบบนักข่าวยุคใหม่ โดยเปรียบเทียบกับการปรากฏตัวในหนังสือการ์ตูนต้นฉบับ และการแสดงของตัวละครในสื่อก่อนหน้านี้
* นิโคลัส เฮาลต์ เป็น เล็กซ์ ลูเธอร์:ซีอีโอของลูเธอร์คอร์ปและศัตรูตัวฉกาจของซูเปอร์แมน ลูเธอร์เกลียดซูเปอร์แมน เนื่องจากเขามีพลังที่จะทำได้ทุกอย่าง แต่กลับไม่สอดคล้องกับความเชื่อของลูเธอร์ เฮาลต์ได้รับแรงบันดาลใจจากการแสดงเป็น เล็กซ์ ลูเธอร์ ของ ไมเคิล โรเซนบัม ในละครชุด *สมอลล์วิลล์* และเลือกที่จะแสดงโดยอิงจากบทบาทของลูเธอร์ตามที่ปรากฏในหนังสือการ์ตูน *[[ออล-สตาร์ซูเปอร์แมน]]* (2005–2008) โดย แกรนต์ มอร์ริสันและแฟรงค์ ไควต์ลี วาคีน ลูกชายของเขาโกนหัวเฮาลต์เพื่อเตรียมพร้อมสำหรับบทบาทนี้ กันน์ได้รับแรงบันดาลใจสำหรับตัวละครจากหนังสือการ์ตูนชุด *[[เล็กซ์ ลูเธอร์: แมนออฟสตีล]]* (2005) ของ ไบรอัน อัซซาเรลโล เช่นเดียวกับ ตัวละครลูเธอร์ที่ "อัจฉริยะทางวิทยาศาสตร์ผู้บ้าบิ่น" ของ เจอร์รี ซีเกล ในหนังสือการ์ตูนจากทศวรรษ 1950 และ 1960
* เอดี กาเทกี เป็น ไมเคิล โฮลต์ / มิสเตอร์เทอร์ริฟิก: ซูเปอร์ฮีโรและนักประดิษฐ์ที่ใช้อุปกรณ์เทคโนโลยีขั้นสูงหลากหลายชนิดเพื่อต่อสู้กับอาชญากรรม
* แอนโธนี คาร์ริแกน เป็น เร็กซ์ เมสัน / เมตามอร์โฟ:นักโบราณคดีและซูเปอร์ฮีโรผู้สามารถ "แปลงธาตุต่าง ๆ ในร่างกายให้เป็นรูปแบบต่าง ๆ ได้" คาร์ริแกนกล่าวว่า การได้เล่นเป็นซูเปอร์ฮีโรถือเป็นประสบการณ์ที่สดใหม่ หลังจากที่เคยเล่นเป็น วิกเตอร์ ซาสซ์ ตัวร้ายของแบทแมนในละครชุด *[[อัศวินรัตติกาล เปิดตำนานเมืองค้างคาว]]* (2014–2019) เขาคิดว่า เขาสามารถนำ "ความแท้จริงและความจริง" มาสู่บทบาทนี้ได้บ้าง ด้วยการเปรียบเทียบความกังวลของเมตามอร์โฟเกี่ยวกับความสามารถของเขากับอาการศีรษะล้านของแคริแกนเอง
* เนตัน ฟิลเลียน เป็น กาย การ์ดเนอร์ / กรีนแลนเทิร์น:ผู้พิทักษ์สันติภาพแห่งกาแล็กซีที่หยาบคายในกรีนแลนเทิร์นคอร์ปส์ ภาพยนตร์ยังคงรักษา "ทรงกะลาครอบอันเป็นเอกลักษณ์" ของตัวละครจากหนังสือการ์ตูน ฟิลเลียนกล่าวถึงการ์ดเนอร์ว่า เป็นคนขี้กลัวและมีความมั่นใจในตัวเองมากเกินไป
* อิซาเบลา เมอร์เซด เป็น ฮอว์กเกิร์ล:ซูเปอร์ฮีโรผู้มีปีก และใช้อาวุธระยะประชิดหลากหลายชนิด ส่วนสูง 1.55 เมตร ของเมอร์เซดทำให้เธอแตกต่างจากฮีโรในจักรวาลดีซีคนอื่น ๆ เมอร์เซดรู้สึกว่าการแสดงของเธอเป็น อันยา โคราซอน ในภาพยนตร์ *[[มาดามเว็บ]]* (2024) ของจักรวาลสไปเดอร์-แมนของโซนี่ ช่วยให้เธอเตรียมพร้อมที่จะแสดงเป็นฮอว์กเกิร์ล แม้ว่าเธอจะไม่ได้บอกผู้สร้างภาพยนตร์ *ซูเปอร์แมน* เกี่ยวกับบทบาทดังกล่าวในกรณีที่พวกเขาไม่อยากให้เธอเล่นทั้งสองบทบาท

นอกจากนี้ พ่อแม่บุญธรรมมนุษย์ของคลาร์ก โจนาธาน และมาร์ธา เคนต์ แสดงโดย พรูอิตต์ เทย์เลอร์ วินซ์ และเนวา ฮาวเวลล์ ตามลำดับ เวนเดล เพียร์ซ เป็น เพอร์รี ไวต์ หัวหน้าบรรณาธิการของ *เดลีแพลเน็ต* เพียร์ซถามเพื่อน ๆ ของเขาเกี่ยวกับข้อมูลของตัวละครตัวนี้ เนื่องจากเขาไม่ได้อ่านหนังสือการ์ตูนมาตั้งแต่เด็ก พนักงานคนอื่นที่ *เดลีแพลเน็ต* ได้แก่ สกายเลอร์ กิซอนโด เป็น จิมมี โอล์เซน ช่างภาพหนุ่มน้อย เบ็ก เบนเนตต์ เป็น สตีฟ ลอมบาร์ด ผู้สื่อข่าว มิเคลา ฮูเวอร์ เป็น แคต แกรนต์ คอลัมนิสต์ และคริสโตเฟอร์ แมคโดนัลด์ เป็น รอน ทรูป ผู้สื่อข่าว ซารา ซัมไพโอ เป็น อีฟ เทชมักเกอร์ ผู้ช่วยและคนรักของลูเธอร์ เทอเรนซ์ โรสมอร์ เป็น โอทิส ลูกน้องของลูเธอร์

แฟรงค์ กริลโล กลับมารับบทเดิมของเขาเป็น ริก แฟลก ซีเนียร์ ผู้นำ อ.า.ร์.กั.ส จากแอนิเมชันชุด *[[กำลังพลคนปีศาจ]]* (2024–ปัจจุบัน) มาเรีย กาเบรียลา เด ฟาเรีย ปรากฏตัวเป็น แองเจลา สไปกา / ดิเอนจิเนียร์ สมาชิกของดิออทอริตี ที่มีความสามารถจากนาโนเทคโนโลยีที่ถูกสร้างไว้ในร่างกายของเธอ โดยเธอจะปรากฏตัวก่อนภาพยนตร์ที่เกี่ยวกับดิออทอริตี และมิลลี อัลคอก ปรากฏตัวเป็น คารา ซอร์-เอล / ซูเปอร์เกิร์ล ก่อนภาพยนตร์ของเธอใน *[[ซูเปอร์เกิร์ล (ภาพยนตร์ ค.ศ. 2026)|ซูเปอร์เกิร์ล]]* (2026) ฌอน กันน์ น้องชายของเจมส์ กันน์ คาดว่าจะปรากฏตัวเป็นนักธุรกิจ แม็กซ์เวลล์ ลอร์ด ฌอนกล่าวว่า พวกเขาเพิกเฉยต่อการแสดงในอดีตของลอร์ดเมื่อสร้างตัวละครในแบบของพวกเขา รวมถึงการแสดงของปีเตอร์ ฟาซิเนลลีในละครชุดแอร์โรว์เวิร์ส *[[ซูเปอร์เกิร์ล สาวน้อยจอมพลัง]]* (2015–2021) และเปโดร ปัสกัลในภาพยนตร์จักรวาลขยายดีซี *[[วันเดอร์ วูแมน 1984]]* (2020) 

แอลัน ทูดิก, ไมเคิล รุกเกอร์ และเกรซ ชาน ให้เสียงเป็น หุ่นยนต์ชาวคริปตอน "สี่", "ห้า", และ "สิบสอง" ที่ป้อมปราการแห่งความโดดเดี่ยว ปอม เกลม็องตีแย็ฟ ให้เสียงเป็นหนึ่งในหุ่นยนต์ของซูเปอร์แมน และแบรดลีย์ คูเปอร์ ยังมีบทบาทร่วมกับพวกเขาโดยที่ยังไม่ได้เปิดเผย  ไมเคิล โรเซนบัม ยังได้รับเลือกเป็นผู้ให้เสียงในบทบาทที่ยังไม่มีการเปิดเผย ผู้สื่อข่าวเอบีซีนิวส์ วิลล์ รีฟ คาดว่าจะปรากฏตัวสั้น ๆ ในฐานะผู้สื่อข่าว นักแสดงสุนัข ชื่อโจลีน รับบทเป็น คริปโต สุนัขที่มีพลังพิเศษของคลาร์ก ซึ่งกันน์บรรยายไว้ว่าเป็น "เด็กดีที่ไม่ค่อยดีนัก" ตัวละครสร้างขึ้นโดยใช้เอฟเฟกต์ภาพเป็นหลัก และใช้ โอซุ สุนัขของกันน์ เป็นแบบจำลองสามมิติ

## การสร้าง
### เบื้องหลัง
เมื่อ ค.ศ. 2012 วอร์เนอร์บราเธอส์พิกเจอส์ วางแผนให้ภาพยนตร์ *[[บุรุษเหล็ก ซูเปอร์แมน]]* (2013) ซึ่งสร้างจากตัวละครซูเปอร์แมนของดีซีคอมิกส์ เป็นจุดเริ่มต้นของจักรวาลร่วม ซึ่งต่อมาเป็นที่รู้จักในชื่อจักรวาลขยายดีซี พวกเขาประกาศรายชื่อภาพยนตร์ดีซีทั้งหมดในเดือนตุลาคม ค.ศ. 2014 และให้ความสำคัญกับ *[[แบทแมน ปะทะ ซูเปอร์แมน แสงอรุณแห่งยุติธรรม]]* (2016) เป็นภาพยนตร์เรื่องที่สองในจักรวาลขยายดีซี หลัง *บุรุษเหล็ก ซูเปอร์แมน* ทำเงินได้ไม่เป็นไปตามความคาดหวังของสตูดิโอ อย่างไรก็ตาม พวกเขากล่าวว่า ภาพยนตร์ภาคต่อของ *บุรุษเหล็ก ซูเปอร์แมน* ที่ยังไม่ระบุวันฉาย กำลังอยู่ระหว่างการพัฒนา โดย เฮนรี แควิลล์ กำหนดให้กลับมารับบทเดิมของเขาเป็น คลาร์ก เคนต์ / ซูเปอร์แมน แซ็ก สไนเดอร์ ผู้กำกับ *บุรุษเหล็ก ซูเปอร์แมน* กล่าวว่า พวกเขาได้พิจารณาชาวคริปตอนที่ถูกคุมขังจากภาพยนตร์เรื่องแรก และตัวละคร เบรนิแอก เป็นตัวร้ายสำหรับภาพยนตร์ภาคต่อ ก่อนที่จะเริ่มต้นทำงานกับภาพยนตร์ *แบทแมน ปะทะ ซูเปอร์แมน* ภาพยนตร์ภาคต่อของ *บุรุษเหล็ก ซูเปอร์แมน* อยู่ในระหว่างการพัฒนาช่วงเดือนสิงหาคม ค.ศ. 2016 โดยให้ความสำคัญในระดับสูงสุดของสตูดิโอ แดนี การ์เซีย ผู้จัดการของแควิลล์ ยืนยันเรื่องดังกล่าวในเดือนถัดมา เอมี แอดัมส์ ผู้แสดงเป็น โลอิส เลน ใน *บุรุษเหล็ก ซูเปอร์แมน* กล่าวเมื่อเดือนพฤศจิกายนว่า สตูดิโอกำลังดำเนินการเขียนบทภาพยนตร์ แมทธิว วอห์น เคยเป็นตัวเลือกอันดับหนึ่งของวอร์เนอร์บราเธอส์ในการเป็นผู้กำกับภาพยนตร์ และได้มีการพูดคุยเบื้องต้นในเดือนมีนาคม ค.ศ. 2017 วอห์น และมาร์ก มิลลาร์ นักเขียนหนังสือการ์ตูน ก่อนหน้านี้เคยนำเสนอแนวคิดไตรภาคซูเปอร์แมนใหม่ก่อนที่จะพัฒนาเป็น *บุรุษเหล็ก ซูเปอร์แมน* แนวคิดดังกล่าวคือ ดาวคริปตอนจะไม่ถูกทำลาย จนกว่าซูเปอร์แมนจะเติบโตเป็นผู้ใหญ่บนดาวดังกล่าว หลังการสร้างภาพยนตร์ที่มีปัญหาของ *[[จัสติซ ลีก (ภาพยนตร์)|จัสติซ ลีก]]* (2017) วอร์เนอร์บราเธอส์คิดใหม่เกี่ยวกับแนวทางของพวกเขาต่อโครงการดีซี ช่วงปลาย ค.ศ. 2017 ภาพยนตร์ภาคต่อของ *บุรุษเหล็ก ซูเปอร์แมน* จะยังไม่ฉาย "ในเร็ว ๆ นี้ หรืออาจจะไม่มีเลย" ชาร์ลส์ โรเวน ผู้อำนวยการสร้าง *จัสติซ ลีก* กล่าวว่า มีการพูดคุยถึงแนวคิดเรื่องราว แต่ไม่มีบทภาพยนตร์

ก่อนที่ภาพยนตร์ *[[มิชชั่น: อิมพอสซิเบิ้ล ฟอลล์เอาท์]]* จะฉายในเดือนกรกฎาคม ค.ศ. 2018 คริสโตเฟอร์ แมคควอรี และแควิลล์ นักแสดงนำร่วม นำเสนอแนวคิดเกี่ยวกับภาพยนตร์ซูเปอร์แมนเรื่องใหม่ แต่วอร์เนอร์บราเธอส์ไม่ได้พิจารณาแนวคิดดังกล่าว ต่อมาในปีเดียวกัน สตูดิโอขอให้ เจมส์ กันน์ เขียนบทและกำกับภาพยนตร์ซูเปอร์แมน แต่เขายังไม่แน่ใจว่าเขาจะรับหน้าที่ดังกล่าวหรือไม่ เขาไม่ได้มีวิสัยทัศน์ที่ชัดเจน โดยเฉพาะอย่างยิ่ง เนื่องจากซูเปอร์แมนเป็นตัวละครที่รู้จักกันดี ซึ่งแตกต่างจากการ์เดียนออฟเดอะกาแลกซี ที่เขาดัดแปลงเป็นภาพยนตร์ *[[รวมพันธุ์นักสู้พิทักษ์จักรวาล]]* (2014) ของมาร์เวลสตูดิโอส์ เขาเลือกสร้างภาพยนตร์ *[[เดอะ ซุยไซด์ สควอด]]* (2021) แทน แล้วเรียกว่าเป็น "เส้นทางที่ง่ายกว่า" การเจรจาของแควิลล์ในเดือนกันยายน เพื่อให้เขากลับมารับบทเดิมในภาพยนตร์เรื่อง *[[ชาแซม! (ภาพยนตร์)|ชาแซม!]]* (2019) สิ้นสุดลงเนื่องจากปัญหาเรื่องสัญญา รวมถึงตารางงานที่ขัดแย้งของแควิลล์ในการถ่ายทำ *ฟอลล์เอาท์* มีรายงานว่า แควิลล์จะแยกทางกับสตูดิโอ และไม่มีแผนให้เขากลับมารับบทเดิมสำหรับโครงการในอนาคต แต่แควิลล์กล่าวในเดือนพฤศจิกายน ค.ศ. 2019 ว่า เขายังไม่ยอมแพ้ต่อตัวละคร และยังต้องการทำหน้าที่ให้ความยุติธรรมกับบทบาทดังกล่าว วอร์เนอร์บราเธอส์ในเวลาดังกล่าว ไม่แน่ใจว่าจะนำตัวละครไปในทิศทางใด และกำลังพูดคุยกับ "ผู้มีความสามารถที่โดดเด่น" เกี่ยวกับทรัพย์สินดังกล่าว รวมถึง เจ.เจ. แอบรัมส์ ที่บริษัทของเขา แบดโรบอต เซ็นสัญญาโดยรวมกับวอร์เนอร์มีเดีย บริษัทแม่ของวอร์เนอร์บราเธอส์ และไมเคิล บี. จอร์แดน ที่นำเสนอตัวเขาเองเป็นตัวละครในรูปแบบผิวสี ช่วงเดือนพฤษภาคม ค.ศ. 2020 วอร์เนอร์บราเธอส์ไม่ได้พัฒนาภาพยนตร์ภาคต่อของ *บุรุษเหล็ก ซูเปอร์แมน* อีกต่อไป แต่แควิลล์อยู่ระหว่างการเจรจาเพื่อปรากฏตัวในภาพยนตร์ดีซีเรื่องอื่น ทา-เนฮิซี โคตส์ ได้รับการเปิดเผยในเดือนกุมภาพันธ์ ค.ศ. 2021 ว่ากำลังเขียนบทภาพยนตร์ซูเปอร์แมนเรื่องใหม่ โดยมีแอบรัมส์เป็นผู้อำนวยการสร้าง ภาพยนตร์คาดว่าจะมีนักแสดงผิวสีมารับบทเป็นซูเปอร์แมน โดยจอร์แดนอาจจะมารับบทบาทดังกล่าว

### การพัฒนา
[thumb|left|upright=0.75|[เจมส์ กันน์ ผู้เขียนบทและผู้กำกับ *ซูเปอร์แมน* ภาพถ่ายในระหว่างการถ่ายทำเมื่อเดือนมิถุนายน ค.ศ. 2024 โดยเขาเริ่มต้นทำงานกับภาพยนตร์ในเดือนสิงหาคม ค.ศ. 2022]]
เมื่อเดือนเมษายน ค.ศ. 2022 ดิสคัฟเวอรี และวอร์เนอร์มีเดีย ควบรวบกิจการแล้วกลายเป็น วอร์เนอร์บราเธอส์ดิสคัฟเวอรี นำโดยประธานและซีอีโอ เดวิด ซาสลาฟ บริษัทใหม่คาดว่าจะปรับโครงสร้างของดีซีเอนเทอร์เทนเมนต์ และซาสลาฟเริ่มค้นหาคนที่เทียบเท่ากับ เควิน ไฟกี ประธานมาร์เวลสตูดิโอส์ เพื่อเป็นผู้นำบริษัทในเครือแห่งใหม่ แต่ซาสลาฟ และวอร์เนอร์บราเธอส์ดิสคัฟเวอรีรู้สึกว่าดีซีขาด "กลยุทธ์ด้านความคิดสร้างสรรค์และแบรนด์ที่มีความสอดคล้อง" และใช้ตัวละครซูเปอร์แมนได้อย่างไม่เต็มที่ ตลอดหลายปีที่ผ่านมา กันน์ได้คิดว่าเขาจะเข้าหาซูเปอร์แมนอย่างไรหากเขาได้รับโอกาสอีกครั้ง และในช่วงปลายเดือนสิงหาคม ค.ศ. 2022 เขาได้รับการว่าจ้างให้ทำงานในภาพยนตร์ซูเปอร์แมนที่ไม่ใช่ภาคต่อของ *บุรุษเหล็ก ซูเปอร์แมน* และจะเป็นภาพยนตร์เดี่ยวของจักรวาลขยายดีซี ซาสลาฟใช้เวลาอยู่กับกันน์ขณะที่เขากำลังเขียนบทภาพยนตร์

แควิลล์ปรากฏตัวสั้น ๆ ในฉายหลังเครดิตของภาพยนตร์ในจักรวาลขยายดีซีเรื่อง *[[แบล็ก อดัม (ภาพยนตร์)|แบล็ก อดัม]]* ซึ่งฉายในเดือนตุลาคม ค.ศ. 2022 และมีรายงานว่า วอร์เนอร์บราเธอส์กำลังพยายามสร้างภาคต่อของ *บุรุษเหล็ก ซูเปอร์แมน* ที่แสดงนำโดยแควิลล์อีกครั้ง โดยโรเวนจะเป็นผู้อำนวยการสร้างและสตูดิโอกำลังค้นหาผู้เขียนบทภาพยนตร์ พวกเขาต้องการให้แมคควอรีเป็นผู้กำกับ แต่เขาไม่น่าจะพร้อม เนื่องจากเขาติดงานการถ่ายทำ *[[มิชชั่น: อิมพอสซิเบิ้ล ล่าพิกัดมรณะ ตอนที่หนึ่ง]]* (2023) และ *[[มิชชั่น: อิมพอสซิเบิ้ล ปิดปฏิบัติการล่าพิกัดมรณะ]]* (2025) ภาพยนตร์ของโคตส์ยังอยู่ในระหว่างการพัฒนา บทบาทของแควิลล์ใน *แบล็ก อดัม* ได้รับการอนุมัติจากไมเคิล เดอ ลูกา และพาเมลา แอบดี ผู้บริหารภาพยนตร์ของวอร์เนอร์บราเธอส์ หลังจากที่ ดเวย์น จอห์นสัน นักแสดงนำของ *แบล็ก อดัม* เข้ามาติดต่อโดยตรง จอห์นสันเริ่มส่งเสริมแนวคิดเรื่องภาพยนตร์ แบล็ก อดัม ปะทะ ซูเปอร์แมน โดยมีแควิลล์ร่วมแสดงด้วย แควิลล์เซ็นสัญญาแสดงครั้งเดียวกับ *แบล็ก อดัม* และได้รับข้อตกลงเพียงปากเปล่าว่า เขาจะยังคงเล่นตัวละครนี้ในจักรวาลขยายดีซีต่อไป แควิลล์ประกาศต่อสาธารณะว่า เขาจะกลับมารับบทซูเปอร์แมนสำหรับโครงการในอนาคต และกล่าวว่าการแสดงใน *แบล็ก อดัม* ของเขาเป็นเพียง "ส่วนเล็กน้อย" ของแผนการในอนาคต เขากล่าวว่าซูเปอร์แมนจะ "มีความสุขอย่างมาก" ในการก้าวไปข้างหน้า สตีเวน ไนต์ เขียนโครงร่างบทภาพยนตร์สำหรับภาคต่อในช่วงเวลานั้น ซึ่งมีรายงานว่า เบรนิแอกจะเป็นตัวร้าย แต่ฝ่ายบริหารของวอร์เนอร์บราเธอส์ไม่ได้ตื่นเต้นกับโครงร่างบทภาพยนตร์ของเขา

กันน์ และปีเตอร์ ซาฟราน ผู้อำนวยการสร้าง *เดอะ ซุยไซด์ สควอด* ได้รับการประกาศว่าจะเป็นประธานร่วม และซีอีโอร่วมของ ดีซีสตูดิโอส์ ที่เพิ่งก่อตั้งขึ้นในช่วงสิ้นเดือนตุลาคม ค.ศ. 2022 หนึ่งสัปดาห์หลังเริ่มต้นในบทบาทใหม่ ทั้งคู่ได้เริ่มพัฒนาแผนแปดถึงสิบปีสำหรับจักรวาลดีซีใหม่ ซึ่งจะเป็น "การรีบูตแบบอ่อน" ของจักรวาลขยายดีซี กันน์เปิดเผยต่อสาธารณะในช่วงกลางเดือนพฤศจิกายนว่า กำลังเขียนบทภาพยนตร์ดีซีเรื่องใหม่ แอนดี มัสเคียตตี ผู้กำกับภาพยนตร์ในจักรวาลขยายดีซีเรื่อง *[[เดอะ แฟลช (ภาพยนตร์)|เดอะ แฟลช]]* (2023) แสดงความสนใจที่จะกำกับโครงการซูเปอร์แมนที่มีโทนคล้ายกับภาพยนตร์ *[[ซูเปอร์แมน (ภาพยนตร์)|ซูเปอร์แมน]]* (1978) ของผู้กำกับ ริชาร์ด ดอนเนอร์ เมื่อช่วงต้นเดือนพฤศจิกายน แควิลล์แสดงความสนใจสำหรับโครงการในอนาคตที่สำรวจ "ความสามารถในการให้และรัก" ผู้คนบนโลกของซูเปอร์แมนและสร้างแรงบันดาลใจให้กับผู้อื่น และกล่าวว่าเขารอคอยที่จะพบกับกันน์เพื่อพูดคุยถึงโอกาสในอนาคต การทำงานในภาคต่อของ *บุรุษเหล็ก ซูเปอร์แมน* หยุดชะงักในช่วงปลายเดือนนั้น ขณะที่กันน์และซาฟรานกำลังพัฒนาแผนการของพวกเขา

เมื่อเดือนธันวาคม ค.ศ. 2022 กันน์กล่าวว่า ซูเปอร์แมนคือสิ่งสำคัญที่สุดของดีซีสตูดิโอส์ ก่อนที่เขาจะประกาศต่อสาธารณะว่า เขากำลังเขียนบทภาพยนตร์ซูเปอร์แมนเรื่องใหม่ โดยจะเน้นไปที่ตัวละครที่อายุน้อยกว่า และด้วยเหตุนี้จึงไม่ได้แสดงนำโดยแควิลล์ และมีโอกาสที่กันน์จะเป็นผู้กำกับภาพยนตร์ด้วย ภาพยนตร์จะไม่เล่าเรื่องราวต้นกำเนิดของซูเปอร์แมน และจะเน้นไปที่เขาในฐานะนักข่าวหนุ่มที่ต้องโต้ตอบกับตัวละครสำคัญ เช่น โลอิส เลน กันน์และซาฟรานได้พบกับแควิลล์เพื่ออธิบายถึงการตัดสินใจของพวกเขา และพูดคุยถึงการทำงานร่วมกับเขาสำหรับบทบาทอื่นในอนาคต เมื่อวันที่ 31 มกราคม ค.ศ. 2023 กันน์และซาฟรานเปิดเผยโครงการแรกจากรายชื่อภาพยนตร์ในจักรวาลดีซีของพวกเขา ซึ่งเริ่มต้นด้วย บทที่หนึ่ง: เทพเจ้าและปีศาจ ภาพยนตร์ซูเปอร์แมนของพวกเขาจะเป็นเรื่องแรกในบทดังกล่าว และประกาศชื่อภาพยนตร์อย่างเป็นทางการว่า *ซูเปอร์แมน: เลกาซี* กำหนดฉายวันที่ 11 กรกฎาคม ค.ศ. 2025 ซึ่งเป็นวันเกิดพ่อผู้ล่วงลับของกันน์ ซาฟรานต้องการให้กันน์เป็นผู้กำกับภาพยนตร์ กันน์กล่าวว่า *ซูเปอร์แมน: เลกาซี* จะได้รับแรงบันดาลใจโดยเฉพาะจากหนังสือการ์ตูน *[[ออล-สตาร์ซูเปอร์แมน]]* (2005–2008) โดย แกรนต์ มอร์ริสันและแฟรงค์ ไควต์ลี และวันต่อมา การ์ตูนเรื่องดังกล่าวก็ปรากฏอยู่ในรายชื่อหนังสือการ์ตูนขายดีที่สุดของแอมะซอน ภาพยนตร์ยังได้รับแรงบันดาลใจจากภาพยนตร์แอนิเมชันสั้น ''ซูเปอร์แมน'' โดยเฟลส์เชอร์สตูดิโอส์ (1941–1943) และ *[[ซูเปอร์แมน: ดิแอนิเมเต็ดซีรีส์]]* (1996–2000) ในจักรวาลแอนิเมชันดีซี (DCAU) และหนังสือการ์ตูนเรื่องอื่น ๆ เช่น *[[ซูเปอร์แมน: เบิร์ทไรต์]]* (2003–04) โดย มาร์ก เวด, เลนิล ฟรานซิส ยู และเจอร์รี อลังกิลาน; เนื้อเรื่องช่วง "เบรนิแอก" จาก *[[แอ็กชันคอมิกส์]]* โดย เจฟฟ์ จอห์นส์ และ แกรี แฟรงค์ ใน ค.ศ. 2008; เหตุการณ์การข้ามฝั่งใน *ซูเปอร์แมน: เอนดิงแบตเทิล* (2002) โดย จอห์นส์, โจ เคซีย์, โจ เคลลี และมาร์ก ชูลซ์; *[[ซูเปอร์แมนฟอร์ออลซีซันส์]]* (1998) โดย เจฟ โลบ และทิม เซลล์; หนังสือการ์ตูนชุดจำกัดในเอลส์เวิลส์ *[[คิงดอมคัม (การ์ตูน)|คิงดอมคัม]]* (1996) โดย เวด และอเล็กซ์ รอสส์; เนื้อเรื่องใน *แอ็กชันคอมิกส์* โดยมอร์ริสัน; และเนื้อเรื่อง "วอตเอเวอร์แฮปเปนด์ทูเดอะแมนออฟทูมอร์โรว์?" (1986) โดย แอลัน มัวร์ และเคิร์ต สวอน

ทอม คิง นักเขียนจักรวาลดีซีกล่าวในเดือนมีนาคม ค.ศ. 2023 ว่า กันน์จะทำหน้าที่กำกับภาพยนตร์ด้วยเช่นกัน ซึ่งกันน์ได้ยืนยันเรื่องนี้ในเดือนถัดมา ซาฟรานได้รับการยืนยันที่จะเป็นผู้อำนวยการสร้างภาพยนตร์ในเวลานั้น โดยผ่านบริษัทผู้ผลิตของเขาที่ชื่อว่า ซาฟรานคอมพะนี และกันน์ยังได้อำนวยการสร้างผ่านบริษัทผู้ผลิตของเขาที่ชื่อว่า โทรลล์คอร์ตเอนเทอร์เทนเมนต์ ด้วย กันน์ลังเลที่จะกำกับภาพยนตร์เรื่องนี้ แม้จะได้รับการสนับสนุนจากซาฟรานและคนอื่น ๆ ก็ตาม จนกระทั่งเขาตระหนักว่าการมุ่งเน้นไปที่มรดกของซูเปอร์แมนกับพ่อแม่ชาวคริปโตผู้สูงศักดิ์ และพ่อแม่ชาวนาบุญธรรมจากสมอลวิลล์ รัฐแคนซัส จะสามารถกำหนดลักษณะตัวละครได้อย่างไร กันน์รู้สึกเชื่อมโยงทางอารมณ์กับแง่มุมนี้ของภาพยนตร์เรื่องนี้ เนื่องจากพ่อผู้ล่วงลับของเขา เขากล่าวเมื่อเดือนเมษายนว่า โทนของภาพยนตร์จะแตกต่างจากภาพยนตร์ชุด ''รวมพันธุ์นักสู้พิทักษ์จักรวาล'' (2014–2023) ของเขา และเขาก็แนะนำว่า คริปโต สุนัขของซูเปอร์แมนน่าจะปรากฏตัว

### ก่อนการถ่ายทำ
#### ก่อนและระหว่างการนัดหยุดงานปี 2023
การออกแบบงานสร้าง การออกแบบเครื่องแต่งกาย และการคัดเลือกนักแสดง เริ่มต้นในเดือนเมษายน ค.ศ. 2023 เบท มิกเคิล ผู้ออกแบบงานสร้าง และจูเดียนนา มาคอฟสกี ผู้ออกแบบเครื่องแต่งกาย กลับมาทำหน้าที่เดิมของพวกเขาจากภาพยนตร์ *เดอะ ซุยไซด์ สควอด* และ *[[รวมพันธุ์นักสู้พิทักษ์จักรวาล 3]]* (2023) การถ่ายทำมีกำหนดจะเริ่มในเดือนมกราคม ค.ศ. 2024 กันน์กล่าวว่า ตัวละคร จิมมี โอลเซน จะปรากฏตัว เขาไม่ได้ตั้งใจให้ภาพยนตร์เรื่องนี้เป็นแนวตลก และหวังว่าจะแตกต่างจากภาพยนตร์ ''ซูเปอร์แมน'' เรื่องก่อนหน้า ในขณะที่เคารพสิ่งที่เกิดขึ้นก่อน กันน์เขียนบทร่างแรกเสร็จเมื่อปลายเดือนเมษายน การถ่ายทำคาดว่าจะไม่ได้รับผลกระทบจากการนัดหยุดงานของสมาคมนักเขียนแห่งอเมริกา 2023 ที่เริ่มต้นในช่วงต้นเดือนพฤษภาคม

กันน์กำลังมองหานักแสดงที่จะมาเล่นเป็นซูเปอร์แมน ซึ่งมีบุคลิกของความเป็นมนุษย์ ความเมตตา และความเห็นอกเห็นใจเช่นเดียวกับตัวละคร และเป็น "คนที่คุณอยากจะกอด" เทปออดิชันสำหรับบทบาทหลักของซูเปอร์แมน โลอิส เลน และเล็กซ์ ลูเธอร์ ถูกส่งมาภายในต้นเดือนพฤษภาคม ค.ศ. 2023 กันน์เริ่มดูเทปเหล่านี้ในช่วงปลายเดือนเดียวกัน ขณะที่เขากำลังเขียนสตอรีบอร์ดของภาพยนตร์ ณ เวลานั้น กันน์ได้ชมภาพยนตร์เรื่อง *[[เพิร์ล (ภาพยนตร์ ค.ศ. 2022)|เพิร์ล]]* (2022) และการแสดงของ เดวิด คอเรนสเว็ต ในภาพยนตร์มันโดดเด่นสำหรับเขา ก่อนหน้านี้ คอเรนสเว็ตได้แสดงความปรารถนาที่จะรับบทเป็นซูเปอร์แมน และการออดิชันของเขาเป็นหนึ่งในเทปแรกที่กันน์ได้เห็น คอเรนสเว็ตกลายเป็นผู้ที่จะได้รับเลือกอันดับต้น ๆ สำหรับบทบาทซูเปอร์แมน และถูกกำหนดให้ทดสอบหน้ากล้องในช่วงต้นเดือนมิถุนายน จาค็อบ เอลอร์ดี, ทอม บริตต์นีย์ และแอนดรูว์ ริชาร์ดสัน ก็อยู่ระหว่างการพิจารณาเช่นกัน แม้ว่าเอลอร์ดีจะปฏิเสธที่จะอ่านบทนี้ก็ตาม แพทริก ชวาร์เซเน็กเกอร์, เพียร์สัน โฟเด นักแสดงรับเชิญในละครชุดแอร์โรว์เวิร์สเรื่อง *[[ซูเปอร์เกิร์ล สาวน้อยจอมพลัง]]* (2015–2021) และแจ็ก เควด ผู้ให้เสียงเป็นซูเปอร์แมนในแอนิเมชันชุด *[[ผจญภัยกับยอดมนุษย์ซูเปอร์แมน]]* (2023–ปัจจุบัน) ทุกคนต่างส่งเทปของตัวเองสำหรับบทบาทซูเปอร์แมน เอ็มมา แม็กกี, เรเชล บรอสนาฮาน, ซามารา วีฟวิง และฟีบี ดีนีเวอร์ ทดสอบหน้ากล้องสำหรับบทบาทเลน ดีนีเวอร์เป็นหนึ่งในผู้ที่จะได้รับเลือกในรอบสุดท้าย บรอสนาฮานได้บันทึกเทปออดิชันร่วมกับสามีของเธอ เจสัน ราล์ฟ ซึ่งอ่านบทพูดของซูเปอร์แมน นิโคลัส เฮาลต์ ผู้เคยเป็นตัวเลือกลำดับที่สองสำหรับบทบาท บรูซ เวย์น / แบทแมน ในภาพยนตร์ดีซียืนเดี่ยวเรื่อง *[[เดอะ แบทแมน]]* (2022) ถูกหมายตาให้รับบทบาทลูเธอร์ แต่กลับเลือกที่จะเล่นบทบาทซูเปอร์แมนแทน เนื่องจากเขารู้สึกว่า แม้ว่าเขาจะสามารถเล่นเป็นลูเธอร์ได้ดี เขาก็ยังคงยืนกรานที่จะมุ่งเน้นไปที่การออดิชันเพื่อรับบทบาทซูเปอร์แมน กันน์ได้พิจารณานักแสดงระดับเอที่เขาเคยร่วมงานด้วยสำหรับบทบาทลูเธอร์ และหารือเกี่ยวกับบทบาทนี้กับนักแสดงจากภาพยนตร์ *รวมพันธุ์นักสู้พิทักษ์จักรวาล 3* ซึ่งมีรายงานว่าคือ แบรดลีย์ คูเปอร์  นักแสดงผิวสีก็ได้รับการพิจารณาด้วยเช่นกัน การทดสอบหน้ากล้องเกิดขึ้นโดยใช้ชื่อว่า "เอเพกซ์" ซึ่งเป็นการอ้างอิงถึงลูเธอร์ในรูปแบบการ์ตูนที่เรียกว่า เอเพกซ์ ลูเธอร์ ซูเปอร์ฮีโรคนอื่น ๆ คาดว่าจะได้รับการสร้างขึ้นในสถานที่ดำเนินเรื่องของภาพยนตร์ โดยมีการคัดเลือกนักแสดงผิวสีเพื่อมารับบท ไมเคิล โฮลท์ / มิสเตอร์ เทอร์ริฟิก และสำหรับนักแสดงชาวเอเชียหรือละตินที่จะรับบทเป็นตัวละครที่มีชื่อว่า "บลิตซ์"

มีการทดสอบหน้ากล้องแบบตัวต่อตัวที่ล็อตของวอร์เนอร์บราเธอส์ในเบอร์แบงก์, แคลิฟอร์เนีย ร่วมกับกันน์ และซาฟรานในกลางเดือนมิถุนายน ค.ศ. 2023 นักแสดงทดสอบการแต่งหน้า และเครื่องแต่งกายเป็นเคนต์และเลนในคู่ต่อไปนี้: โฮลต์ และบรอสนาฮาน, บริตต์นีย์ และดีนีเวอร์ และโคเรนสเวต และแม็กกี จากนั้นผู้ที่จะได้รับเลือกแสดงเป็นเคนต์ก็ทดสอบในชุดซูเปอร์แมนกับแม็กกี หนึ่งในชุดซูเปอร์แมนดั้งเดิมของแควิลล์จากจักรวาลขยายดีซี ซึ่งอยู่ในสภาพไม่ดีถูกนำมาใช้ในการทดสอบ กันน์กล่าวว่า บริตต์นีย์ "ทำมันพัง" และจากนั้นก็ถูก "ฉีกเป็นชิ้นเล็กชิ้นน้อย" โดยคอเรนสเว็ต เพราะเขาตัวสูงเกินไป กันน์แก้ไขการทดสอบร่วมกันเพื่อเล่นให้กับคณะกรรมการตัดสินซึ่งรวมถึงซาสลาฟ และคอเรนสเว็ตได้รับคัดเลือกแสดงเป็นซูเปอร์แมน และบรอสนาฮานได้รับคัดเลือกแสดงเป็นเลน โดยประกาศเมื่อวันที่ 27 มิถุนายน กันน์ได้ติดต่อนักแสดงโดยตรงเพื่อแจ้งให้ทราบถึงการคัดเลือกนักแสดง และเขาเสนอบทบาทซูเปอร์แมนให้กับคอเรนสเว็ตในขณะที่เขากำลังถ่ายทำ *[[ทวิสเตอร์ส (ภาพยนตร์)|ทวิสเตอร์ส]]* (2024) โดยมีเงื่อนไขว่าต้องปฏิบัติต่อทุกคนที่มีส่วนเกี่ยวข้องในภาพยนตร์ด้วยความเมตตาและความเคารพ อ้างถึงประสบการณ์ของเขากับ คริส แพรตต์ (ปีเตอร์ ควิลล์ / สตาร์-ลอร์ด ในจักรวาลภาพยนตร์มาร์เวล) และจอห์น ซีนา (คริสโตเฟอร์ สมิท / พีซเมคเกอร์ ในจักรวาลขยายดีซี) ที่ทำในแบบเดียวกัน มีการกำหนดการคัดเลือกนักแสดงสำหรับบทบาทอื่น ๆ ตามมา รวมถึงสมาชิกทีมซูเปอร์ฮีโร ดิออทอริตี ที่คาดว่าจะเปิดตัวใน *ซูเปอร์แมน: เลกาซี* ก่อนหน้าภาพยนตร์ของทีมดังกล่าวที่วางแผนไว้ พี่น้องอาเล็กซันเดร์ และบิล สกอชกวด อยู่ในรายชื่อผู้ที่จะได้รับเลือกแสดงเป็นลูเธอร์ เพราะยังไม่ชัดเจนว่าโฮลต์จะกลับมาพยายามสำหรับบทบาทลูเธอร์อีกครั้งหรือไม่ แต่ต่อมากันน์ได้ติดต่อโฮลต์เกี่ยวกับการรับบทลูเธอร์ ซึ่งเขายอมรับหลังจากตระหนักว่าเขาเหมาะสมกับบทบาทดังกล่าวมากกว่า

เมื่อวันที่ 11 กรกฎาคม ค.ศ. 2023 สองปีก่อนวันฉายภาพยนตร์ตามกำหนด มีการประกาศการคัดเลือกนักแสดงของ อิซาเบลา เมอร์เซด, เอดี กาเทกี และเนตัน ฟิลเลียน เป็น ซูเปอร์ฮีโร เคนดรา ซอนเดอร์ส / ฮอว์กเกิร์ล, มิสเตอร์เทอร์ริฟิก และ กาย การ์ดเนอร์ / กรีนแลนเทิร์น ตามลำดับ เมอร์เซด เคยทดสอบหน้ากล้องเป็น บาร์บารา กอร์ดอน / แบทเกิร์ล ใน *[[แบทเกิร์ล (ภาพยนตร์)|แบทเกิร์ล]]* ซึ่งเป็นภาพยนตร์ในจักรวาลขยายดีซีที่ไม่ได้ฉาย ขณะที่ฟิลเลียนเคยแสดงนำในภาพยนตร์ก่อนหน้านี้หลายเรื่องของกันน์ รวมถึง คอรี พิตซ์เนอร์ / ที.ดี.เค. ใน *เดอะ ซุยไซด์ สควอด* และเคยให้เสียงเป็นกรีนแลนเทิร์น ฮาล จอร์แดน มาก่อนในโครงการแอนิเมชันหลายเรื่อง แอนโธนี คาร์ริแกน แสดงความสนใจที่จะเล่นเป็นลูเธอร์ ได้รับเลือกให้แสดงเป็นซูเปอร์ฮีโร เร็กซ์ เมสัน / เมตามอร์โฟ ในวันถัดมา กันน์ได้เลือกนักแสดงบางคนไว้ก่อนหน้านี้แล้ว แต่เขารอจนกระทั่งซูเปอร์แมนและเลนได้รับคัดเลือกก่อนที่จะเจรจาข้อตกลงนักแสดงเพิ่มเติม ทำให้เหลือเวลาไม่มากนักในการเจรจาให้เสร็จสิ้นก่อนที่การนัดหยุดงานของแซก-อาฟตราปี 2023 จะเริ่มขึ้นในวันที่ 14 กรกฎาคม เพื่อตอบสนองต่อความกังวลว่าซูเปอร์ฮีโรคนอื่น ๆ จะนำเอาเรื่องราวของซูเปอร์แมนและเลนไปจากเดิม กันน์กล่าวว่าตัวละครทั้งสองยังคงเป็นจุดสนใจของภาพยนตร์ และนักแสดงคนอื่น ๆ ได้รับเลือกให้แสดงในหลายโครงการของจักรวาลดีซี ต่อมาเขาได้อธิบายเพิ่มเติมว่า การเพิ่มตัวละครจำนวนมากเข้าไปในภาพยนตร์ เนื่องจากเขาต้องการสำรวจปฏิสัมพันธ์ระหว่างคลาร์ก เคนต์กับเพื่อนร่วมงานของเขาและปฏิสัมพันธ์ระหว่างซูเปอร์แมนกับซูเปอร์ฮีโรคนอื่น ๆ และแสดงให้เห็นว่ากลุ่มเหล่านั้นส่งผลต่อค่านิยมและตัวเลือกของตัวละครอย่างไร

#### หลังการนัดหยุดงาน

เมื่อการนัดหยุดงานของสมาคมนักเขียนแห่งอเมริกาสิ้นสุดในเดือนกันยายน ค.ศ. 2023 *ซูเปอร์แมน: เลกาซี* คาดว่าจะเริ่มถ่ายทำในช่วงต้นถึงกลาง ค.ศ. 2024  เจสัน โมโมอา ผู้เคยแสดงเป็นอควาแมนในจักรวาลขยายดีซี มีรายงานในเดือนถัดมาว่า มีการหารือถึงการแสดงเป็นตัวละคร โลโบ ในภาพยนตร์เรื่องนี้หรือภาพยนตร์เดี่ยว ต่อมา เขาได้รับเลือกแสดงเป็นตัวละครดังกล่าวใน *[[ซูเปอร์เกิร์ล (ภาพยนตร์ ค.ศ. 2026)|ซูเปอร์เกิร์ล]]* (2026) ภาพยนตร์ในจักรวาลดีซี การนัดหยุดงานของแซก-อาฟตราสิ้นสุดในวันที่ 9 พฤศจิกายน และการถ่ายทำจะเริ่มในเดือนมีนาคม ค.ศ. 2024 กันน์กล่าวว่า ภาพยนตร์จะยังคงออกฉายในเดือนกรกฎาคม ค.ศ. 2025 มาเรีย กาเบรียลา เด ฟาเรีย เปิดเผยในกลางเดือนพฤศจิกายนว่า ได้รับเลือกแสดงเป็น แองเจลา สไปกา / ดิเอนจิเนียร์ หนึ่งในตัวร้ายของภาพยนตร์ และสมาชิกของดิออทอริตี เมดิสัน เบียร์ กล่าวว่า เธอส่งเทปออดิชันของตัวเองสำหรับบทบาทดังกล่าว แต่ไม่ประสบความสำเร็จ เช่นเดียวกับ โอเชีย แจ็กสัน จูเนียร์ เฮาลต์อยู่ในระหว่างการเจรจาเพื่อรับบทลูเธอร์ ก่อนการนัดหยุดงานของแซก-อาฟตราจะเริ่มต้น และการเจรจาเพื่อรับบทดังกล่าวยังคงดำเนินต่อไปในเดือนพฤศจิกายน เมื่อ สกายเลอร์ กิซอนโด และซารา ซัมไพโอ เปิดเผยว่า ได้รับเลือกแสดงเป็น จิมมี โอล์เซน และอีฟ เทชมักเกอร์ ผู้ช่วยของลูเธอร์ กันน์กล่าวว่า กิซอนโด, ซัมไพโอ และเด ฟาเรีย ได้รับเลือกก่อนการนัดหยุดงานจะเริ่มต้น และบทบาทของมิสเตอร์เทอร์ริฟิก และเทชมักเกอร์นั้นคัดเลือกได้ยากเป็นพิเศษ และต้องผ่านการออดิชันหลายครั้ง

เมื่อเดือนธันวาคม ค.ศ. 2023 ฌอน น้องชายของกันน์ ได้รับเลือกให้แสดงเป็น แม็กซ์เวลล์ ลอร์ด สำหรับโครงการจักรวาลดีซีในอนาคต หลัง เปโดร ปัสกัล เคยแสดงบทบาทดังกล่าวในภาพยนตร์จักรวาลขยายดีซีเรื่อง *[[วันเดอร์ วูแมน 1984]]* (2020) คาดว่าตัวละครดังกล่าวจะมีการกล่าวถึงในภาพยนตร์ *ซูเปอร์แมน: เลกาซี* แต่ไม่ทราบว่าเขาจะปรากฏตัวในภาพยนตร์หรือไม่ เจมส์ กันน์ ยืนยันว่า เฮาลต์ได้ตกลงเซ็นสัญญารับบทเป็นลูเธอร์แล้ว และมิเรียม ชอร์ เข้าสู่การเจรจาสำหรับบทบาทที่ไม่เปิดเผยหลังจากปรากฏตัวใน *รวมพันธุ์นักสู้พิทักษ์จักรวาล 3* *เดอะฮอลลีวูดรีพอร์เตอร์* กล่าวว่า นักแสดงจะประกอบด้วย ฌอน กันน์ และปอม เกลม็องตีแย็ฟ ผู้เคยแสดงในภาพยนตร์ชุด *รวมพันธุ์นักสู้พิทักษ์จักรวาล* ก่อนที่ เจมส์ กันน์ จะออกมากล่าวว่า เกลม็องตีแย็ฟไม่ได้มีส่วนร่วมในภาพยนตร์ และชอร์ก็ไม่ได้รับเลือกเป็นนักแสดง เขากล่าวเสริมว่า บทภาพยนตร์ส่วนใหญ่เสร็จสมบูรณ์ก่อนที่สมาคมนักเขียนจะนัดหยุดงาน กันน์กล่าวในเดือนมกราคมว่า การทำงานในฉาก อุปกรณ์เทียม และแบบจำลองเอฟเฟกต์ภาพกำลังอยู่ระหว่างดำเนินการ เครื่องแต่งกายกำลังเสร็จสมบูรณ์ และนักแสดงส่วนใหญ่ได้รับการคัดเลือกแล้ว บรอสนาฮานกล่าวว่า ภาพยนตร์สร้างขึ้นด้วยความรักที่มีต่อเนื้อหาต้นฉบับ เนื่องจากนักแสดงและทีมงานหลายคนเติบโตมากับการชมภาพยนตร์ *ซูเปอร์แมน* และอ่านหนังสือการ์ตูน ช่วงสิ้นเดือนเดียวกัน มิลลี อัลคอก ได้รับเลือกให้แสดงเป็น คารา ซอร์-เอล / ซูเปอร์เกิร์ล ลูกพี่ลูกน้องของซูเปอร์แมน มีรายงานว่า ตัวละครดังกล่าวจะเปิดตัวครั้งแรกใน *ซูเปอร์แมน: เลกาซี* ก่อนที่จะแสดงนำใน *ซูเปอร์เกิร์ล: วูแมนออฟทูมอร์โรว์* ภาพยนตร์เดี่ยวของเธอในจักรวาลดีซี อัลคอกเคยทำการออดิชัน และทดสอบหน้ากล้องในชุดคอสตูมที่กองถ่ายทำ *ซูเปอร์แมน: เลกาซี* ที่แอตแลนตา, จอร์เจีย เมื่อต้นเดือนมกราคม

งานก่อนการถ่ายทำเริ่มขึ้นในช่วงต้นเดือนกุมภาพันธ์ ค.ศ. 2024 ที่โอไฮโอ โดยกรมพัฒนาโอไฮโอประกาศว่า *ซูเปอร์แมน: เลกาซี* จะถ่ายทำบางส่วนในคลีฟแลนด์ และซินซินแนติ ภาพยนตร์ได้รับเงินมากกว่า 11 ล้านดอลลาร์สหรัฐผ่านโครงการเครดิตภาษีของรัฐ โดยอิงจากการใช้จ่ายในรัฐ 37 ล้านดอลลาร์สหรัฐ จากทุนสร้างของภาพยนตร์ทั้งหมดที่รายงานไว้ 363.8 ล้านดอลลาร์สหรัฐ กันน์โต้แย้งความแม่นยำของทุนสร้าง ซึ่งจะทำให้กลายเป็นภาพยนตร์ซูเปอร์ฮีโรที่มีค่าใช้จ่ายสูงที่สุดเรื่องหนึ่งที่เคยสร้างมา ต่อมามีรายงานว่า ภาพยนตร์มีทุนสร้างสุทธิอยู่ที่ 255 ล้านดอลลาร์สหรัฐ ซึ่งรวมค่าจูงใจและการลดหย่อนภาษีแล้ว บาสเซม ยูซุฟ กล่าวในเดือนเดียวกันว่า เขาได้รับเลือกเป็นนักแสดงในภาพยนตร์ โดยมีรายงานว่าเขาจะแสดงเป็น รูมาน ฮาร์จาดี ผู้นำประเทศตะวันออกกลางที่สมมติขึ้น แต่ตัวละครของเขาถูกถอดออกจากบทภาพยนตร์ เขาเชื่อว่าอาจเป็นผลมาจากความคิดเห็นที่เขาแสดงเมื่อเดือนตุลาคม ค.ศ. 2023 ที่วิจารณ์รัฐบาลอิสราเอลระหว่างสงครามในกาซา กันน์โต้แย้งเรื่องดังกล่าวโดยอธิบายว่า เขาได้พูดคุยเกี่ยวกับบทบาทกับยูซุฟก่อนที่สมาคมนักเขียนแห่งอเมริกาจะนัดหยุดงาน แต่ยังไม่มีการเสนอบทให้กับนักแสดงอย่างเป็นทางการ และตัวละครดังกล่าวก็ถูกถอดออกหลังจากการนัดหยุดงานสิ้นสุดลง และก่อนที่ยูซุฟจะแสดงความคิดเห็น การอ่านบทภาพยนตร์ร่วมกับนักแสดงจัดขึ้นเมื่อวันที่ 22 กุมภาพันธ์ และกันน์เปิดเผยว่า เทอเรนซ์ โรสมอร์ จะแสดงเป็น โอทิส หลังจากมีบทบาทเล็กน้อยในภาพยนตร์ก่อนหน้านี้ของกันน์ ซาสลาฟกล่าวว่า การถ่ายทำจะเริ่มขึ้นในสัปดาห์ถัดไป เมื่อกันน์ประกาศว่า เขาได้ย่อชื่อภาพยนตร์เหลือเพียง *ซูเปอร์แมน* ขณะเขียนบทภาพยนตร์ เขาเริ่มรู้สึกว่า ภาพยนตร์เป็นเรื่องของการมองไปข้างหน้า ในขณะที่คำว่า *เลกาซี* กลับเป็นเรื่องของการมองย้อนกลับไป

### การถ่ายทำ
การถ่ายทำเริ่มต้นเมื่อวันที่ 29 กุมภาพันธ์ ค.ศ. 2024 ซึ่งเป็นวันเกิดของซูเปอร์แมนในหนังสือการ์ตูน ภาพยนตร์ถ่ายทำที่หุบเขาแอดเวนต์ดาเลนในสฟาลบาร์ ประเทศนอร์เวย์ เป็นเวลาหนึ่งสัปดาห์ โดยถ่ายทำฉากที่มีป้อมปราการแห่งความสันโดษ กันน์เลือกสฟาลบาร์เพราะความงามตามธรรมชาติ ทิวทัศน์ และความคล้ายคลึงกับอาร์กติก ซึ่งเป็นที่ตั้งของป้อมปราการ การถ่ายทำใช้ชื่อชั่วคราวว่า *เจเนซิส* เฮนรี บราฮัม กลับมาทำหน้าที่เป็นผู้กำกับภาพจากภาพยนตร์ *รวมพันธุ์นักสู้พิทักษ์จักรวาล* สองเรื่องหลัง, *เดอะ ซุยไซด์ สควอด* และ *เดอะ เฟลช* ภาพยนตร์ถ่ายทำทั้งเรื่องโดยใช้กล้องเรดดิจิทัลซีนะมาที่ได้รับการรับรองโดยไอแม็กซ์ การถ่ายทำล่าช้าจากกำหนดเดิมในเดือนมกราคม ค.ศ. 2024 เนื่องจากการนัดหยุดงานของแซก-อาฟตรา และคาดว่าจะใช้เวลาถ่ายทำประมาณสี่เดือน เลกาซีเอฟเฟกต์ สตูดิโอเอฟเฟกต์เป็นผู้สร้างเอฟเฟกต์จริงให้กับภาพยนตร์

เวนเดล เพียร์ซ ได้รับเลือกให้แสดงเป็น เพอร์รี ไวต์ ในช่วงต้นเดือนมีนาคม การถ่ายทำที่ไตรลิทสตูดิโอส์ในแอตแลนตา, จอร์เจีย เริ่มต้นเมื่อวันที่ 8 มีนาคม และคาดว่าจะสิ้นสุดการถ่ายทำในวันที่ 2 สิงหาคม การถ่ายทำในคลีฟแลนด์ และซินซินแนติจะใช้เวลา 37 วันระหว่างวันที่ 1 เมษายนถึง 23 สิงหาคม และเคยคาดว่าจะถ่ายทำในเมคอน, จอร์เจีย พรูอิตต์ เทย์เลอร์ วินซ์ และเนวา ฮาวเวลล์ ได้รับเลือกให้แสดงเป็นโจนาธาน และมาร์ธา เคนต์ ในเดือนเมษายน ขณะที่ เบ็ก เบนเนตต์, มิเคลา ฮูเวอร์ และคริสโตเฟอร์ แมคโดนัลด์ ได้รับเลือกให้แสดงเป็นพนักงานของ *[[เดลีเพลนเน็ต (จักรวาลดีซี)|เดลีเพลนเน็ต]]* สตีฟ ลอมบาร์ด, แคต แกรนต์ และรอน ทรูป ตามลำดับ ในเดือนมิถุนายน ฮูเวอร์เคยปรากฏตัวในภาพยนตร์ของกันน์หลายเรื่องก่อนหน้านี้ คอเรนสเว็ตและบรอสนาฮานถ่ายทำฉากสัมภาษณ์ร่วมกันเป็นเวลา 12 นาที ซึ่งกันน์อธิบายว่าเป็นการถ่ายทำร้อยละสิบของภาพยนตร์ในสองวัน และเน้นย้ำถึงเคมีระหว่างพวกเขาที่ "จับต้องได้" ภาพยนตร์เรื่อง *[[ฮิสเกิร์ลไฟรเดย์]]* เมื่อ ค.ศ. 1940 ถือเป็นภาพยนตร์อ้างอิงที่สำคัญสำหรับการพรรณนาถึงความสัมพันธ์ของทั้งคู่ว่าเป็น "คู่ที่เท่าเทียมกัน" โดยมี "ความโรแมนติกที่โหยหา" และภาพยนตร์ตลกขบขันที่ได้รับแรงบันดาลใจจากผลงานของ เพรสตัน สเตอร์เจส ตัวละครจากแอนิเมชันชุดในจักรวาลดีซีเรื่อง *[[กำลังพลคนปีศาจ]]* (2024–ปัจจุบัน) คาดว่าจะปรากฏตัวในภาพยนตร์ โดยกันน์และซาฟรานตั้งใจให้นักแสดงคนเดียวกันมารับบทเป็นตัวละครต่าง ๆ ทั้งในแอนิเมชันและคนแสดงในจักรวาลดีซี ภาพจากกองถ่ายเปิดเผยว่า แฟรงค์ กริลโล จะกลับมารับบทเดิมของเขาเป็น ริก แฟลก ซีเนียร์ จากแอนิเมชันชุดดังกล่าว

กองถ่ายย้ายไปถ่ายทำที่โอไฮโอตะวันออกเฉียงเหนือในวันที่ 14 มิถุนายน เมื่อมีการถ่ายทำที่อุทยานแห่งรัฐหาดเฮดแลนด์ในเมนทอร์, โอไฮโอ มีการถ่ายทำทั่วคลีฟแลนด์เป็นเวลาหกสัปดาห์ เริ่มต้นจากใจกลางเมืองคลีฟแลนด์ในวันที่ 24 มิถุนายน สถานที่ถ่ายทำได้แก่ ถนนออนแทรีโอ, สถานีเกรย์ฮาวนด์คลีฟแลนด์, จัตุรัสสาธารณะ, สะพานดีทรอยต์–ซูพีเรียร์, พีเอ็นซีพลาซา, โปรเกรสซิฟฟิลด์ และคลีฟแลนด์อาร์เคด ฉากภายนอกของอาคารธนาคารฮันติงตัน, คีย์ทาวเวอร์ และอนุสาวรีย์ทหารและกะลาสี ถ่ายทำในจัตุรัสสาธารณะ ฉากภายนอกของลีดเดอรบิลดิงใช้เป็นสำนักงานใหญ่ของ *เดลีเพลนเน็ต* และคีย์ทาวเวอร์ใช้เป็นสำนักงานใหญ่ของสแท็กเอ็นเตอร์ไพรส์ การถ่ายทำในคลีฟแลนด์เสร็จสิ้นในวันที่ 16 กรกฎาคม เมื่อกันน์บอกว่า ยังเหลือเวลาถ่ายทำอีกสองสามสัปดาห์ กองถ่ายย้ายไปซินซินแนติในวันที่ 18 กรกฎาคม โดยมีการถ่ายทำที่ศูนย์พิพิธภัณฑ์ซินซินแนติในยูเนียนเทอร์มินัล และในอุโมงค์ไลเทิล การถ่ายทำสิ้นสุดในวันที่ 30 กรกฎาคม

### หลังการถ่ายทำ

ณอน กันน์ ได้รับการยืนยันในเดือนสิงหาคม ค.ศ. 2024 ว่า ได้รับเลือกให้แสดงเป็น แม็กซ์เวลล์ ลอร์ด ในภาพยนตร์ แอลัน ทูดิก ได้รับการเปิดเผยในเดือนต่อมาว่ามีบทบาทในภาพยนตร์ หลังเคยให้เสียงตัวละครหลายตัวใน *กำลังพลคนปีศาจ* ทูดิกให้เสียงเป็นหุ่นยนต์ซูเปอร์แมน "สี่" เวดเปิดเผยว่าคริปโตจะปรากฏตัวในภาพยนตร์ ซึ่งกันน์ยืนยันอย่างเป็นทางการในเดือนตุลาคม เขาอธิบายว่า ลักษณะของตัวละครได้รับแรงบันดาลใจจากสุนัขของเขาชื่อ โอซุ ซึ่งได้รับการรับเลี้ยงไม่นานหลังจากที่กันน์เริ่มเขียนบทภาพยนตร์ *ซูเปอร์แมน* และบอกว่าในตอนแรกโอซุนั้น "สร้างปัญหาให้ตัวเองมากทีเดียว... ผมจำได้ว่าคิดว่า 'โอ้ ชีวิตจะลำบากขนาดไหนนะถ้าโอซุมีพลังพิเศษ' และด้วยเหตุนี้คริปโตจึงเข้ามาในบทภาพยนตร์และเปลี่ยนโครงเรื่อง"

กันน์เริ่มฉายรอบทดลองของภาพยนตร์ในช่วงต้นเดือนธันวาคม มีกำหนดการถ่ายทำซ่อมของแต่ละฉากเป็นเวลาหนึ่งวันครึ่งที่ลอสแองเจลิสไม่นานหลังจากนั้น ซึ่งกันน์กล่าวว่าเป็นการ "ปรับปรุงภาพยนตร์" มากกว่าจะถ่ายทำใหม่ อัลค็อกได้รับการยืนยันเมื่อเดือนมกราคม ค.ศ. 2025 ว่าจะปรากฏตัวในภาพยนตร์ มีการถ่ายทำซ่อมเป็นเวลาสามวันที่แอตแลนตาในช่วงปลายเดือนพฤษภาคม และกันน์กล่าวว่า ภาพยนตร์เสร็จสมบูรณ์แล้ว และได้รับพิกเชอร์ล็อกเมื่อวันที่ 5 มิถุนายน ต่อมาในเดือนเดียวกัน ไมเคิล รูกเกอร์ และเกลม็องตีแย็ฟ ได้รับการยืนยันว่า ให้เสียงเป็นหุ่นยนต์ซูเปอร์แมนสองตัว ร่วมกับคูเปอร์ และแองเจลา ซาราฟิยาน เป็นพ่อแม่ชาวคริปทอนของซูเปอร์แมน จอร์-เอล และลารา ลอร์-แวน วิลเลียม ฮอย และเคร็ก อัลเพิร์ต เป็นผู้ตัดต่อภาพยนตร์ร่วมกัน หลังพวกเขาเคยทำงานให้กับภาพยนตร์ดีซีเรื่อง *เดอะ แบทแมน* และ *[[บลู บีเทิล (ภาพยนตร์)|บลู บีเทิล]]* (2023) ทีมงานเอฟเฟกต์ภาพจำนวนมากจาก *รวมพันธุ์นักสู้พิทักษ์จักรวาล 3* กลับมาทำงานร่วมกับกันน์อีกครั้งใน *ซูเปอร์แมน* รวมถึงหัวหน้างานด้านเอฟเฟกต์ภาพ สเตฟาน เชเรตติ เอฟเฟกต์ภาพได้รับการจัดทำโดย เฟรมสโตน, อินดัสเชียลไลต์แอนด์แมจิก (ไอแอลเอ็ม) และเวตาเอฟเอ็กซ์

## เพลง
กันน์กล่าวเมื่อเดือนธันวาคม ค.ศ. 2023 ว่า ดนตรีประกอบและธีมหลักของภาพยนตร์ส่วนใหญ่ได้รับการเขียนแล้ว แต่ยังไม่มีการประกาศชื่อผู้แต่งเพลง เนื่องจากข้อตกลงยังไม่ชัดเจน เขาประกาศในเดือนกุมภาพันธ์ ค.ศ. 2024 ว่า จอห์น เมอร์ฟี จะเป็นผู้แต่งดนตรีประกอบ หลังเคยทำหน้าที่เดียวกันใน *เดอะ ซุยไซด์ สควอด*, *[[รวมพันธุ์นักสู้พิทักษ์จักรวาล ตอนพิเศษรับวันหยุด]]* (2022) และ *รวมพันธุ์นักสู้พิทักษ์จักรวาล 3* กันน์ยืนยันในเดือนธันวาคมว่า เมอร์ฟีจะใช้ธีม "ซูเปอร์แมนมาร์ช" รูปแบบใหม่ของจอห์น วิลเลียมส์ จากภาพยนตร์ *ซูเปอร์แมน* เมื่อ ค.ศ. 1978 กันน์ถือว่าดนตรีประกอบของวิลเลียมส์เป็นหนึ่งในดนตรีประกอบที่ยิ่งใหญ่ที่สุดตลอดกาล และได้เชื่อมโยงธีมของเขาเข้ากับซูเปอร์แมนตั้งแต่เริ่มต้นพัฒนาภาพยนตร์ เขาเห็นว่า การรวมธีมเข้าไปเป็นวิธีหนึ่งที่ทำให้ภาพยนตร์ย้อนกลับไปสู่รูปแบบเก่า ๆ ภาพยนตร์จะมีเพลงที่มีลิขสิทธิ์น้อยกว่าโครงการซูเปอร์ฮีโรเรื่องก่อนหน้านี้ของกันน์ มีการเปิดเผยในเดือนเมษายน ค.ศ. 2025 ว่า เดวิด เฟลมมิง มีส่วนร่วมในการแต่งเพลง และมีชื่อในเครดิตร่วมกับเมอร์ฟี สำหรับเพลงประกอบภาพยนตร์ ลู ลู ลูกสาวของซาฟราน ร้องเพลงร่วมกับ ฟ็อกซีชาแซม วงดนตรีร็อกสัญชาติอเมริกา โดยมี ลู ลู และเอริก นัลลี สมาชิกวงเป็นนักร้องนำ และเขียนเพลงโดยกันน์ และนัลลี

## การฉาย
*ซูเปอร์แมน* กำหนดฉายในโรงภาพยนตร์ทั่วโลกวันที่ 9 กรกฎาคม ค.ศ. 2025 โดยวอร์เนอร์บราเธอส์พิกเชอส์ ฉายในไทยวันที่ 10 กรกฎาคม และฉายในสหรัฐและจีนวันที่ 11 กรกฎาคม ในรูปแบบไอแม็กซ์, เรียวดี 3ดี, ดอลบีซีนะมา, สกรีนเอ็กซ์ และ 4ดีเอ็กซ์ *ซูเปอร์แมน* จะเป็นภาพยนตร์เรื่องแรกใน บทที่หนึ่ง: เทพเจ้าและปีศาจ ของจักรวาลดีซี

## การตอบรับ
### บ็อกซ์ออฟฟิศ
*ซูเปอร์แมน* ทำเงินในสหรัฐและแคนาดา 353.9&nbsp;ล้านดอลลาร์สหรัฐ และ 261.2&nbsp;ล้านดอลลาร์สหรัฐในต่างประเทศ รวมแล้วทำเงินทั่วโลก 615.1&nbsp;ล้านดอลลาร์สหรัฐ 

### นักวิจารณ์
 

## อ้างอิง

## แหล่งข้อมูลอื่น
* 
* 

หมวดหมู่:ภาพยนตร์อเมริกันที่ออกฉายในปี พ.ศ. 2568
หมวดหมู่:จักรวาลดีซี (แฟรนไชส์)
หมวดหมู่:ภาพยนตร์เริ่มต้นใหม่
หมวดหมู่:ภาพยนตร์ไอแมกซ์
หมวดหมู่:ภาพยนตร์อเมริกันในคริสต์ทศวรรษ 2020
หมวดหมู่:ภาพยนตร์ภาษาอังกฤษในคริสต์ทศวรรษ 2020